વાર્ષિક અમરનાથ યાત્રા આવતીકાલે ૨૬ ઓગસ્ટના દિવસે રક્ષાબંધનના દિવસે પૂર્ણ થશે. છેલ્લા ૬૦ દિવસથી અમરનાથ યાત્રા ચાલી રહી હતી. આવતીકાલે છડી મુબારકની પૂજા બાદ યાત્રાને પૂર્ણ જાહેર કરવામાં આવશે. આવતીકાલે ૨૬મી ઓગષ્ટના દિવસે તીર્થ સ્થળમાં છડી મુબારક લાવવામાં આવનાર છે. ત્યારબાદ મંદિરમાં અંતિમ પુજાની સાથે યાત્રાને સત્તાવાર રીતે પૂર્ણ જાહેર કરવામા ંઆવનાર છે. આ વખતે અમરનાથ યાત્રા શાંતિપૂર્ણ રીતે ચાલી રહી છે. અમરનાથ યાત્રાના આજે છેલ્લા દિવસે કોઈપણ શ્રદ્ધાળુ બેઝ કેમ્પ ખાતે પહોંચ્યા ન હતા. ગઈકાલની ૧૩૭ શ્રદ્ધાળુઓની બેચને જમ્મુથી રવાના થયેલી છેલ્લી બેચ તરીકે જોવામાં આવે છે. યાત્રાને ખરાબ હવામાન અને કેટલાક તહેવાર દરમિયાન તેમજ બંધના કારણે સાવચેતીના પગલારૂપે કેટલીક વખત બંધ પણ રાખવામાં આવી હતી. જો કે આ વખતે રેકોર્ડ સંખ્યામાં શ્રદ્ધાળુઓ નોંધાઇ ગયા છે. તંત્રને પણ સફળતા માટે જવાબદાર ગણી શકાય છે. આજે શ્રદ્ધાળુઓની અંતિમ ટુકડી રવાના કરવામાં આવી હતી. બલતાલ અને પહેલગામ બન્ને રૂટ ખાતે હેલિકોપ્ટરની સેવા ઉપલબ્ધ હતી.ગયા વર્ષની તુલનામાં આ વખતે ઓછા શ્રદ્ધાળુઓ જુદી જુદી બિમારીના લીધે મૃત્યુ પામ્યા છે.૨૮મી જૂનના દિવસે અમરનાથયાત્રા શરૂ થયા બાદથી હજુ સુધી ૨૮૩૧૪૦થી વધુ શ્રદ્ધાળુઓ પવિત્ર ગુફામાં સ્થિત કુદરતી રીતે બનતા શિવલીંગના દર્શન કરી ચુક્યા છે.